
[bookmark: TextBodyBegin]Европейският парламент,
–	като взе предвид Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна[footnoteRef:1], [1:  	ОВ L 11, 14.1.2017 г., стр. 23.] 

–	като взе предвид Съвместния тълкувателен инструмент относно Всеобхватното икономическо и търговско споразумение (ВИТС) между Канада и Европейския съюз и неговите държави членки[footnoteRef:2], [2:  	ОВ L 11, 14.1.2017 г., стр. 3.] 

[bookmark: _GoBack]–	като взе предвид стратегическото партньорство в областта на суровините от критично значение между Канада, от една страна, и Европейския съюз и неговите държави членки, от друга страна, което беше договорено и стартирано по време на срещата на най-високо равнище между ЕС и Канада на 14-15 юни 2021 г.,
–	като взе предвид Решение № X/2023 на Съвместния комитет по ВИТС относно тълкуването на определени термини в член 8.10, приложение 8-А, и член 8.39,
–	като взе предвид позицията си от 15 февруари 2017 г. относно проекта на решение за сключване на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна[footnoteRef:3], [3:  	ОВ C 252, 18.7.2018 г., стр. 348.] 

–	като взе предвид Становище 2/15 на Съда на Европейския съюз от 16 май 2017 г., постановено на основание член 218, параграф 11 от ДФЕС, във връзка със Споразумението за свободна търговия между Европейския съюз и Република Сингапур[footnoteRef:4], [4:  	Становище на Съда на Европейския съюз от 16 май 2017 г., постановено на основание член 218, параграф 11 от ДФЕС, във връзка със Споразумението за свободна търговия между Европейския съюз и Република Сингапур, ECLI:EU:C:2017:376.] 

–	като взе предвид съвместните декларации на вътрешните консултативни групи (ВКГ) на ЕС и Канада,
–	като взе предвид доклада на Комисията от 11 октомври 2022 г., озаглавен „Изпълнение и правоприлагане на търговските споразумения на ЕС“ (COM(2022)0730),
–	като взе предвид съобщението на Комисията от 22 юни 2022 г., озаглавено „Силата на търговските партньорства: заедно за екологичен и справедлив икономически растеж (COM(2022)0409),
–	като взе предвид доклада на Съвместния комитет по ВИТС от 31 март 2023 г. след третото му заседание,
–	като взе предвид своята резолюция от 23 юни 2022 г. относно бъдещето на международната инвестиционна политика на ЕС[footnoteRef:5], [5:  	ОВ С 32, 27.1.2023 г., стр. 96.] 

–	като взе предвид препоръките на Съвместния комитет по ВИТС от 26 септември 2018 г. относно търговията, действията в областта на климата и Парижкото споразумение относно търговията и равенството между половете и относно малките и средните предприятия (МСП),
–	като взе предвид съобщението на Комисията от 5 март 2020 г., озаглавено „Съюз на равенство: Стратегия за равенство между половете (2020 – 2025 г.)“ (COM(2020)0152),
–	като взе предвид докладите на различните специализирани комитети, Форума на гражданското общество и Форума за регулаторно сътрудничество,
–	като взе предвид доклада за оценка на Междуправителствения комитет по изменение на климата (МКИК), публикуван на 20 март 2023 г.,
–	като взе предвид последователните одити, проведени от ГД „Здравеопазване и безопасност на храните“ на Комисията, относно проследимостта и качеството на въведените системи за контрол, с които се управлява производството на говеждо и свинско месо, предназначено за износ в Европейския съюз,
–	като взе предвид член 54 от своя Правилник за дейността, както и член 1, параграф 1, буква д) от решението на Председателския съвет от 12 декември 2002 г. относно процедурата по разрешаване на изготвянето на доклади по собствена инициатива и приложение 3 към него,
–	като взе предвид становището на комисията по земеделие и развитие на селските райони,
–	като взе предвид доклада на комисията по международна търговия (A9-0400/2023),
А.	като има предвид, че ВИТС беше сред първите търговски споразумения, сключени от ЕС с друга важна икономика на ОИСР след Южна Корея; като има предвид, че то беше и най-амбициозното и най-всеобхватното споразумение, сключено по онова време от ЕС или Канада, включващо безпрецедентен достъп до обществени поръчки на подфедерално и федерално равнище;
Б.	като има предвид, че ВИТС се прилага временно от 21 септември 2017 г., т.е. от повече от шест години;
В.	като има предвид, че някои важни разпоредби, по-специално свързани със защитата на инвестициите, все още не се прилагат, тъй като не всички държави членки са ратифицирали споразумението;
Г.	като има предвид, че Канада и ЕС са в процес на финализиране на проект на решение на Съвместния комитет по ВИТС относно тълкуването на определени термини в член 8.10, приложение 8-А, и член 8.39, като се уточнява обхватът на правото на регулиране в контекста на главата във връзка със защитата на инвестициите, както и относно улесняването на достъпа на МСП до инвестиционната съдебна система по линия на ВИТС;
Д.	като има предвид, че ЕС беше третият по големина търговски партньор на Канада след Съединените щати и Китай, на който се падат 8,2% от световната търговия със стоки на Канада през 2022 г.; като има предвид, че Канада се нарежда на 14-то място сред международните търговски партньори на ЕС за същата година, като представлява почти 1,4% от общата външна търговия със стоки на ЕС;
Е.	като има предвид, че агресивната война на Русия срещу Украйна показа необходимостта от разнообразяване на търговските споразумения, намаляване на зависимостта от вноса и износа от ограничен брой търговски партньори и значението на сключването на търговски споразумения с партньори със сходно мислене;
Ж.	като има предвид, че ефективното изпълнение и наблюдение на търговските споразумения на ЕС е ключов приоритет за Парламента, Съвета и Комисията с цел наблюдение, оценка и съгласуване на общата търговска политика на ЕС; като има предвид, че докладите относно изпълнението на споразумението с Канада са навременен и полезен принос към разглеждането на функционирането на търговските споразумения на ЕС;
З.	като има предвид, че институционалната рамка на ВИТС вече е напълно въведена, с 19 специализирани комитета, форум за регулаторно сътрудничество и форум на гражданското общество, а техните програми и доклади са публично достъпни;
И.	като има предвид, че Канада беше първата държава, с която ЕС установи стратегическо партньорство в областта на суровините от изключителна важност, което впоследствие беше допълнено от инициатива за зелен алианс, цифрово партньорство между ЕС и Канада и океанско партньорство;
Й.	като има предвид, че Канада е активен участник в диалога по линия на СТО относно замърсяването с пластмаси и екологично устойчивата търговия с пластмаси, както и в комитета на СТО по търговия и околна среда, но не е член на инициативата за реформа на субсидиите за изкопаеми горива (FFSR);
К.	като има предвид, че понастоящем има достатъчно опит, данни и статистическа информация за оценка на временното прилагане на ВИТС;
Л.	като има предвид, че Канада е световен лидер в съвместното изграждане на публична политика за социалната и солидарна икономика, и като има предвид, че социалната и солидарна икономика съставлява почти 10% от брутния вътрешен продукт (БВП) в определени провинции, като например Квебек, като се осигуряват приблизително 210 000 работни места;
Основни изводи и препоръки
1.	подчертава, че ВИТС разчита на основани на правила и на ценности отношения, насърчаващи по-сигурна и стабилна икономическа среда между търговските партньори, което е особено важно в контекста на повишена геополитическа несигурност и се основава на принципите на устойчивото развитие и зачитането на правата на човека и трудовите и екологичните стандарти; счита, че тази предсказуемост може да стимулира икономическия растеж, обмена на стоки, предоставянето на услуги, участието в обществени поръчки, привлекателността на инвестициите, качествената заетост, създаването на повече и по-добре платени работни места и подобряването на условията на труд и стандарта на живот; отбелязва обаче, че с ВИТС трябва да се укрепва допълнително устойчивото развитие, зачитането на правата на човека и трудовите права и опазването на климата;
2.	отбелязва със задоволство, че търговията със стоки между ЕС и Канада се е увеличила с 66% между 2016 г. и 2022 г., а търговията с услуги между ЕС и Канада се е увеличила с 46%, което изпреварва търговията с други държави извън ЕС; приветства факта, че износът на стоки от ЕС за Канада се е увеличил с 47% през първите пет години от временното прилагане, като най-големи ползи са отчетени при промишлените продукти, химическите продукти, както и храните и животинските продукти; отбелязва, че повечето опасения, изразени преди временното прилагане на споразумението, що се отнася до наплива на канадски селскостопански продукти на пазара на ЕС, не се реализираха; отбелязва, че износът на Канада за ЕС се е увеличил с 46,4%, като най-големите печалби са регистрирани при рудите, скъпоценните камъни и благородните метали и при минералните горива и масла;
3.	подчертава значителния ръст на двустранната търговия с хранителни и селскостопански продукти между ЕС и Канада, като износът на продукти на хранително-вкусовата промишленост от ЕС за Канада се е увеличил с 62%, а вносът в ЕС на такива продукти от Канада — с 52% от началото на временното прилагане на ВИТС; отбелязва, че това е от значителна полза за производителите и износителите от двете страни и също така е допринесло за създаването на работни места; приветства значителното увеличение на броя на микропредприятията, малките и средните предприятия от Съюза, изнасящи за Канада, както и на стойността на изнасяните от тях продукти, като отбелязва, че по този начин споразумението обслужва в значителна степен техните интереси;
4.	подчертава, че при прилагането на ВИТС, както и при всички други търговски споразумения на ЕС, трябва надлежно да се вземат предвид зачитането на устойчивото селскостопанско производство, реципрочността и поддържането на високи стандарти, по-специално на санитарните, фитосанитарните и ветеринарните стандарти, както и на адекватен контрол и наблюдение на взаимното спазване на тези стандарти;
5.	приветства факта, че търговските потоци между страните се оказаха като цяло устойчиви по време на пандемията и трудната ситуация, създадена от агресивната война на Русия в Украйна, и така устояват на натиска върху веригите на доставки и допринасят за засилване на продоволствената сигурност; счита, че ВИТС следва да служи като инструмент за улесняване на сътрудничеството и съвместните действия за възстановяване на Украйна след края на войната;
6.	подчертава, че износът на ЕС е от ключово значение за заетостта; приветства факта, че ВИТС е допринесло за създаването на нови възможности за работни места, тъй като броят на работните места, подкрепяни от износа на ЕС за Канада, се е увеличил от 624 000 през 2017 г. на над 700 000 през 2021 г.;
7.	подчертава значението на улесняването на трудовата мобилност съгласно ВИТС, тъй като то спомага за гарантиране на адекватен трансфер на умения между ЕС и Канада и за избягване на недостига на квалифицирана работна ръка; във връзка с това приветства успешното сключване през 2022 г. на първото споразумение за взаимно признаване на квалификациите на архитектите съгласно ВИТС; счита, че синята карта на ЕС би могла допълнително да улесни обмена между две конкурентоспособни икономики с високообразовано население; подчертава, че програмите за обмен между академичните институции на ЕС и Канада могат да допринесат допълнително за необходимата трудова мобилност в дългосрочен план;
8.	отбелязва, че двете най-важни категории продукти, които ЕС и Канада изнасят помежду си, са машините и транспортното оборудване, на които се падат около 34% от износа и вноса, и химическите, фармацевтичните и пластмасовите продукти, които представляват около 20% от общия износ и внос; отбелязва обаче, че секторът на минното дело и добива, по-специално на торовете, никела, урана и нефта, добиван от нефтоносен пясък, е от голямо значение, когато става въпрос за внос от Канада, в сравнение с други търговски партньори, като на него се падат почти 20% от общия внос на ЕС от Канада; подчертава, че достъпът до суровини от изключителна важност от надеждни търговски партньори е ключов елемент на стратегията на ЕС за суровините от критично значение и е жизненоважен за постигането на устойчив зелен преход;
9.	подчертава, че сътрудничеството в областта на достъпа до суровини от изключителна важност е от съществено значение в настоящия геополитически пейзаж, както и за зеления и справедлив преход, и приветства подписването през юли 2021 г. на стратегическото партньорство между ЕС и Канада в областта на суровините от изключителна важност в рамките на ВИТС, което следва да спомогне за интегрирането на веригите за създаване на стойност в областта на суровините между ЕС и Канада и да насърчи сътрудничеството в областта на науката, технологиите и иновациите; отбелязва, че това представлява важен компонент на европейската стратегия за икономическа сигурност; изразява убеждение, че добивът на суровини трябва да се извършва при зачитане на стандартите в областта на околната среда, труда и правата на човека, включително правата на коренното население;
10.	приветства факта, че европейските и канадските дружества използват все повече и непрекъснато преференциите, предоставяни от ВИТС, като степента на използване на преференциите както от ЕС, така и от Канада е 60% през 2022 г. в сравнение съответно с 40% и 52% през 2018 г.; отбелязва с интерес, че по-малките дружества използват преференциите повече, отколкото големите дружества, и че степента на използване е значително по-висока за хранително-вкусовата промишленост в сравнение с производствените отрасли; подчертава, че ниската степен на оползотворяване в ключови сектори за няколко държави – членки на ЕС, показва пропуснати икономии на разходи и намаляване на ползите от споразумението за благосъстоянието; насърчава двамата партньори да продължат да популяризират действия за повишаване на осведомеността за ВИТС сред заинтересованите страни в двата региона, включително чрез платформата на ЕС Access2Markets; подчертава колко е важно да се улесняват новите възможности за предприятията и потребителите чрез цифровата търговия в съответствие със стандартите на ЕС;
11.	отбелязва, че степента на използване на тарифната квота (ТК) за внос на говеждо и телешко месо в ЕС е била едва 3% през 2021 г. и че износителите от ЕС са увеличили пазарния си дял в Канада, така че ЕС изнася повече замразено говеждо месо за Канада, отколкото внася от нея; отбелязва обаче, че степента на използване на тази ТК може с времето да се измени в резултат на промени в други експортни пазари на Канада, по-специално САЩ и Китай; 
12.	подчертава, че според одитния доклад на Генерална дирекция „Здравеопазване и безопасност на храните“ на Комисията Канада все още не е изпълнила в задоволителна степен препоръките, направени в одита на генералната дирекция, относно проследимостта и качеството на съществуващите системи за контрол, регулиращи производството на говеждо и свинско месо, предназначени за износ за Европейския съюз;
13.	приветства въвеждането на хармонизиран сертификат на ЕС за износ на прясно месо от домашни птици от държави членки с разрешение, който започна да функционира през 2021 г.; призовава Комисията да продължи напредъка по отношение на подобни сертификати за преработено месо и овче или козе месо, като същевременно повишава усилията за гарантиране на по-силни системи за проследяване на месните продукти; призовава Комисията, в рамките на Управителния комитет и в сътрудничество с канадските органи и държавите членки, да постигне напредък в признаването на останалите системи за инспекция на месо, за да се даде възможност на останалите държави членки да изнасят месо за Канада;
14.	отбелязва със съжаление, че ВИТС не прилага принципа на регионализация като цяло, като разглежда единствено ЕС като единна област по отношение на животновъдството, но не и по отношение на сектора на плодовете и зеленчуците, което означава, че всяка държава членка трябва поотделно да преговаря и да постига съгласие относно изискванията за износ за всеки продукт; призовава този недостатък да бъде отстранен възможно най-скоро в рамките на Съвместния управителен комитет ЕС-Канада;
15.	призовава Комисията да улеснява текущото сътрудничество с канадските органи, насочено към увеличаване на вниманието към гаранциите за стандартите за хуманно отношение към животните, съдържащи се във ВИТС, и към оценяване на осъществимостта на създаването в бъдеще на огледални клаузи в тази област, за да се гарантира еквивалентност на стандартите за хуманно отношение към животните и по този начин равнопоставени условия на конкуренция между ЕС и вносните животински продукти;
16.	посочва, че търговската политика на ЕС, и по-специално ВИТС, има значително икономическо въздействие върху най-отдалечените региони (НОР), и поради това подчертава необходимостта от защита на интересите на тези региони при бъдещи преговори или евентуално преразглеждане на споразумението;
17.	счита, че част от тарифите и тарифните квоти, определени за продуктите от ЕС, следва да се разпределят между операторите, регистрирани в НОР, като се отчита тяхното икономическо положение; подчертава, че диференцираното третиране на операторите в НОР е от ключово значение, за да се гарантира конкурентоспособността на предприятията и справедливото разпределение на тарифите и тарифните квоти сред търговските агенти, като се избягва ограничаването на ползите до малък брой оператори;
18.	приема за сведение факта, че степента на използване на тарифните квоти е средно 98% за износа на сирене от ЕС; въпреки това призовава за по-прозрачна и гъвкава система на Канада за управление на тарифните квоти за млечни продукти, по-специално квотите за сирене, и настоятелно призовава канадските органи да пристъпят към евентуално преразглеждане на системата във възможно най-кратък срок;
19.	подчертава значението на признаването на системата от географски указания (ГУ) като основен компонент на споразумението; подчертава необходимостта от по-нататъшно ефективно прилагане на защитата на ГУ за носителите на права от ЕС в Канада, за да се гарантира доверие в правилното функциониране на споразумението;
20.	приема за сведение факта, че през първите шест години от временното прилагане на ВИТС износът на ЕС за Канада и вносът от Канада на услуги са нараснали съответно с 54% и 74%, с най-високи печалби в областта на транспортните услуги, бизнес услугите и информационните, компютърните и телекомуникационните услуги, по-специално в полза на по-малките държави – членки на ЕС, където услугите имат значителен дял в икономическата структура на страната;
21.	приветства конкретните усилия за улесняване на достъпа до обществени поръчки, като например единната точка за достъп в Канада; счита, че дори ако много повече предприятия от ЕС участват успешно в търгове в Канада, като например за регионален железопътен превоз на пътници в Онтарио или мостове в Монреал, доставчиците от ЕС биха могли да се възползват в още по-голяма степен от предлаганите възможности, по-специално по отношение на инфраструктурни проекти и офериране за провинциални и общински договори;
22.	призовава страните да предоставят цялата правна и административна подкрепа и инструменти, от които се нуждаят МСП, за да участват в търговия и инвестиции по линия на ВИТС, за да се стимулира увеличаването на обмена и да се засили участието, така че те да могат да се възползват от предимствата на ВИТС, включително чрез активни мерки за улесняване на интернационализацията на МСП, опростяване на процедурите и преодоляване на техническите пречки пред търговията, които засягат непропорционално МСП; във връзка с това приветства препоръката относно МСП, приета от Съвместния комитет през 2018 г., и последващите планове за действие, включително конкретни действия като стартирането през октомври 2020 г. на платформата Access2Markets, която подкрепя МСП с практическа информация относно търговските споразумения и търговските бариери; очаква в последващата оценка да бъдат предоставени данни за промяната в дела на търговията между ЕС и Канада, осъществявана от МСП; призовава страните да обмислят възможността за пълноправна глава, аналогична на главите, съдържащи се в споразуменията с Нова Зеландия и Чили;
23.	като се има предвид значението на сектора на социалната и солидарна икономика в Канада и плана за действие на ЕС за социалната икономика, приет от Европейската комисия на 9 декември 2021 г.[footnoteRef:6], призовава Съвместния комитет да определи какви конкретни мерки биха могли да се предприемат, за да се насърчава в по-голяма степен сътрудничеството между участниците в социалната и солидарна икономика от двете страни на Атлантическия океан; [6:  	Съобщение на Комисията от 9 декември 2021 г., озаглавено „Изграждане на икономика, която работи за хората: план за действие за социалната икономика“ (COM(2021)0778).] 

24.	насърчава двете страни да продължат своите информационни дейности, по-специално с акцент върху МСП и участниците в социалната и солидарна икономика, да повишават осведомеността относно предлаганите от ВИТС възможности чрез целенасочени информационни кампании, като същевременно гарантират, че ползите от споразумението се споделят поравно между мъжете и жените;
25.	приветства приемането още през 2018 г. на препоръката относно търговията и равенството между половете от Съвместния комитет по ВИТС, която включва ангажимент за споделяне на методи и процедури за събиране на разбити по полов признак данни, използване на показатели, методологии за мониторинг и оценка и анализ на свързани с търговията статистически данни, отнасящи се до равенството между половете; подчертава, че търговията трябва да носи ползи за всички, и по-специално да укрепва икономическото овластяване на жените; решително насърчава Съвместния комитет по ВИТС да продължи да наблюдава въздействието на споразумението върху равенството между половете; счита, че работата, извършена в рамките на съвместно приетия план за действие, може да послужи като пример за други търговски споразумения, дори в самото споразумение да няма специални глави относно търговията и равенството между половете; припомня резолюцията на Парламента относно третия план за действие на ЕС относно равенството между половете[footnoteRef:7] и насърчава Комисията да публикува по-лесно достъпни разбити по полов признак данни относно използването на споразумението, по-специално по отношение на главите относно обществените поръчки и относно търговията и труда; [7:  	Резолюция на Европейския парламент от 10 март 2022 г. относно третия план за действие на ЕС относно равенството между половете (ОВ C 347, 9.9.2022 г., стр. 150).] 

26.	призовава Комисията да предотвратява отслабването на принципа на предпазните мерки като основен принцип на Европейския съюз, залегнал в Договорите, и като гарант за защитата на европейските земеделски стопани и граждани; подчертава, че е важно да се насърчава принципът на предпазните мерки във всички аспекти на търговията и да се гарантира неговото прилагане, като същевременно се избягват необоснованите пречки пред търговията.
27.	подчертава, че ВИТС предоставя рамка, която насърчава и търговията, и действията в областта на климата, като включва ангажименти за сътрудничество по свързани с търговията екологични въпроси от общ интерес, като например изменението на климата, както е видно от препоръката относно търговията, действията в областта на климата и Парижкото споразумение, по-специално с насърчаването на чисти технологии; подчертава значението на базираното в Канада глобално производство на електроенергия, с което се ускорява преходът към чиста енергия чрез производството ѝ от възобновяеми ресурси; приветства растежа на търговията с екологични стоки с 27% от началото на временното прилагане; отбелязва обаче, че Канада разглежда елементи на европейски законодателни и незаконодателни инициативи по отношение на Европейския зелен пакт като технически пречки пред търговията; приканва страните да намират полезни взаимодействия с прилагането в ЕС на механизма за корекция на въглеродните емисии на границите (МКВЕГ) и други инициативи на ЕС и да подкрепят заедно работата за разработване на съвместни или сравними методологии за емисиите на въглерод на международно равнище;
28.	приветства стартирането на цифровото партньорство между ЕС и Канада като ключов фактор за зеления и цифровия преход; призовава и двете страни да засилят сътрудничеството си в рамките на прилагането на ВИТС по въпроси от взаимен стратегически интерес, като например изкуствения интелект, киберсигурността и борбата срещу дезинформацията;
29.	приветства активното участие и наблюдение на прилагането на ВИТС от страна на вътрешните консултативни групи (ВКГ) и Форума на гражданското общество, който събира стотици представители от целия ЕС и Канада, включително предприятия, екологични и трудови организации, гражданското общество, академичните среди, както и представители на коренното население от Канада, и активно допринася за работата по-специално на Комитета по търговия и устойчиво развитие чрез съвместните изявления на техните ВКГ настоятелно призовава Комисията и Съвета по търговия и устойчиво развитие (ТУР) да предприемат последващи действия по предложенията им; подчертава, че мандатът на ВКГ следва да включва също така разглеждане на въздействието на цялото споразумение върху устойчивостта; подчертава значението на включването в тяхната работа на съображения относно въздействието на главата за защита на инвестициите върху устойчивостта и правата на човека;
30.	призовава двете страни да гарантират по-добра интеграция на дребните земеделски стопани и потребители във вътрешните консултативни групи в контекста на обновяването на тези групи;
31.	настоява за ефективно изпълнение на конкретните ангажименти, свързани с разпоредбите относно търговията и устойчивото развитие (ТУР), включително прегледа на ранен етап на ТУР, за който е поет ангажимент в Съвместния тълкувателен инструмент, който не е бил очакван в скоро време, като неразделна част от ВИТС и като изключително важни за постигане на поставените цели; отбелязва, че през 2024 г. Комисията ще извърши последваща оценка на ВИТС, включително неговата глава относно търговията и устойчивото развитие, с участието на независими експерти, което ще бъде възможност споразумението да бъде оценено спрямо новия подход на Комисията от юни 2022 г. и да бъде обмислено приемането на конкретни предложения, представени от Канада през 2020 г., за да се даде по-обвързващ обхват на някои разпоредби от тази глава; припомня, че Съвместният комитет по ВИТС може да приеме обвързващо решение за създаване на пътни карти за прилагане, за да се укрепи сътрудничеството в области, в които последващата оценка би могла да определи недостатъци, и очаква Съвместният комитет да действа усърдно в тази насока; счита, че усилията, насочени към по-добро прилагане на главата за ТУР или нейния преглед, следва да бъдат предшествани от съдържателни консултации с всички заинтересовани страни;
32.	отбелязва, че Обединеното кралство престана да бъде член на Европейския съюз след началото на временното прилагане на ВИТС; отбелязва, че Обединеното кралство и Канада са договорили поредица от двустранни търговски споразумения, за да се вземе това предвид, включително по отношение на използването на ТК и кумулацията; отбелязва, че някои от тези споразумения ще престанат да се прилагат след 2024 г., което може да причини леки смущения в установените вериги на доставки; призовава Комисията да проучи възможността за нови споразумения, когато тези смущения може да засегнат неблагоприятно икономически оператори от Съюза;
33.	призовава страните след ратифицирането да преразгледат ВИТС, като се възползват от клаузата за преглед, за да въведат подходящ и ефективен механизъм за уреждане на спорове за ТУР, включително разглеждане, наред с различни методи на правоприлагане, на санкциите като възпиращо средство, което да се използва като крайна мярка в случай на сериозни нарушения; подчертава своето желание да обмисли институционализирането в рамките на това преразглеждане на продължаващото сътрудничество в областта на търговията и равенството между половете; изтъква, че при преразглеждането следва също така да се обмисли въвеждането на конкретни строги разпоредби относно правата на коренното население, включително Конвенция 169 на Международната организация на труда и Декларацията на Организацията на обединените нации за правата на коренното население; 
34.	настоятелно призовава Белгия, България, Кипър, Франция, Гърция, Унгария, Ирландия, Италия, Полша и Словения бързо да ратифицират ВИТС, тъй като това също ще бъде от съществено значение за актуализирането на споразумението, и отново изтъква значението на пълното прилагане на ВИТС, включително неговите разпоредби за защита на инвестициите;
35.	възлага на своя председател да предаде настоящата резолюция на Комисията, на Съвета, както и на правителството и парламента на Канада.

